**Informatīvais ziņojums „Par SIA „Kuldīgas rajona slimnīca” un SIA „Ludzas rajona slimnīca” valsts galvoto aizdevumu saistību izpildes nodrošināšanu”**

Ministru kabineta 2010.gada 12.janvāra sēdes protokola Nr.2, 34.§ uzdeva Veselības ministrijai sadarbībā ar Finanšu ministriju un Ludzas novada domi un SIA „Ludzas rajona slimnīca”, kā arī Kuldīgas novada domi un SIA „Kuldīgas rajona slimnīca” izstrādāt turpmākās darbības modeli, kas nodrošina turpmāko valsts galvotā aizdevuma procentu un pamatsummas maksājumu saistību izpildi līgumā norādītājos apmēros un termiņos, un veselības ministram par sasniegtajiem rezultātiem informēt Ministru kabinetu.

Lai izpildītu Ministru kabineta uzdevumu, Veselības ministrija ir veikusi SIA „Ludzas rajona slimnīca”, SIA „Kuldīgas rajona slimnīca” un SIA „Kuldīgas slimnīca” 2010.gada 9 mēnešu bilances, peļņas/zaudējumu aprēķinu un naudas plūsmu analīzi, tikusies ar Ludzas novada domes, SIA „Ludzas rajona slimnīca” un Finanšu ministrijas pārstāvjiem, tikusies ar Kuldīgas novada domes, SIA „Kuldīgas slimnīca” un Finanšu ministrijas pārstāvjiem, veikusi izpēti par veselības nozares līdzekļiem, kurus varētu novirzīt SIA „Ludzas rajona slimnīca” un SIA „Kuldīgas rajona slimnīca” valsts galvoto aizdevumu saistību izpildei.

SIA „Kuldīgas rajona slimnīca” un SIA „Ludzas rajona slimnīca” abas ir pašvaldību veselības aprūpes iestādes, kas pārsvarā sniedz valsts apmaksātos medicīniskos pakalpojumus. Iestāžu iespējas nopelnīt papildu līdzekļus, kurus varētu novirzīt valsts galvoto aizdevumu atmaksai, ir ļoti ierobežotas, it sevišķi, ņemot vērā esošo finansiālo situāciju un iedzīvotāju zemo maksātspēju. Laikā, kad tika gatavoti iestāžu biznesa plāni, uz kuriem pamatojoties tika izsniegti valsts galvotie aizdevumi, Latvijā valdīja ekonomiskais uzplaukums un netika paredzēts tik krass ekonomikas kritums un finansējuma samazinājums nozarei kopumā un katrai slimnīcai atsevišķi, kāds tas ir šobrīd.

Lai SIA „Ludzas rajona slimnīca” un SIA „Kuldīgas rajona slimnīca” 2010.gadā varētu norēķināties ar aizdevējiem un Valsts kasi, veselības ministrija atbilstoši 2010.gada 16.marta Ministru kabineta noteikumu Nr. 256 „Noteikumi par kārtību, kādā ministrijām un citām centrālajām valsts iestādēm tiek veikta apropriācijas pārdale starp programmām, apakšprogrammām un izdevumu ekonomiskās klasifikācijas kodiem” 7.punktam, bija iesniegusi Finanšu ministrijā pieprasījumu apropriācijas pārdalei starp nozares budžeta programmām, apakšprogrammām un izdevumu kodiem atbilstoši ekonomiskajām kategorijām. Minētais priekšlikums par apropriācijas pārdali valsts galvotā aizdevuma saistību segšanai 148 014 latu apmērā SIA „Kuldīgas rajona slimnīca” un 174 925 latu apmērā SIA „Ludzas rajona slimnīca” tika atbalstīts ar š.g. 20.decembra finanšu ministra rīkojumu Nr.708. Līdz ar to SIA „Kuldīgas rajona slimnīca” ir segusi visas parādsaistības līdz 2010.gada 31.decembrim, bet SIA „Ludzas rajona slimnīca” parādsaistības Valsts kasei uz 2010.gada 31.decembri ir 12 085 LVL.

**Secinājumi par SIA „Ludzas rajona slimnīca”**

Saskaņā ar likumu „Par valsts budžetu 2006.gadam” SIA „Ludzas rajona slimnīca” tika piešķirts valsts galvotais aizdevums 4 000 000 LVL apjomā projekta „SIA „Ludzas rajona slimnīca” jaunā korpusa būvniecība” realizācijai.

Līdz 2008.gadam SIA „Ludzas rajona slimnīca” ir veikusi visu saistību pret Ziemeļu investīciju banku izpildi un maksājusi procentus un saistību maksājumus no pašu līdzekļiem. Kopš 2009.gada, kad atbilstoši 2009.gada 30.jūnija noteikumiem Nr.692 „Grozījumi Ministru kabineta 2006.gada 16.decembra noteikumos Nr.1046 „Veselības aprūpes organizēšanas un finansēšanas kārtība”” tika mainīts valsts apmaksāto pakalpojumu profils un skaits SIA „Ludzas rajona slimnīca”, tā vairs nevar pildīt uzņemtās valsts galvotā aizdevuma saistības. 2009.gadā atbilstoši Ministru kabineta lēmumam, SIA „Ludzas rajona slimnīca” parādu atmaksai tika piešķirti līdzekļi 195 142 LVL apjomā no Zāļu valsts aģentūras ieņēmumu no maksas pakalpojumiem līdzekļu atlikuma.

Veselības ministrijas priekšlikums par apropriācijas pārdali valsts galvotā aizdevuma saistību segšanai 174 925 latu apmērā SIA „Ludzas rajona slimnīca” tika atbalstīts ar 2010.gada 20.decembra finanšu ministra rīkojumu Nr.708, līdz ar to SIA „Ludzas rajona slimnīca” parādsaistības pret Valsts kasi uz 2010.gada 31.decembri bija 12 085 LVL

Kopumā SIA „Ludzas rajona slimnīca” valsts galvotā aizdevuma pamatsumma ir atmaksāta 145 452 LVL apjomā, procentu un saistību maksājumi ir veikti 424 463 LVL apjomā. Valsts galvotā aizdevuma līgums paredz aizdevuma atmaksu līdz 2037.gadam ar pamatsummas maksājumu 145 452 LVL gadā, kā arī procentu maksājumus apmēram 45 000 LVL gadā (procentu maksājuma apjoms atkarīgs no EURIBOR mainīgās likmes).

Tabula Nr.1 atspoguļota informācija par SIA „Ludzas rajona slimnīca” veiktajiem valsts galvotā aizdevuma maksājumu apjomiem kopš 2007.gada, kā arī finanšu avots.

Tabula Nr.1. SIA „Ludzas rajona slimnīca” valsts galvotā aizdevuma saistību izpilde

|  |  |  |
| --- | --- | --- |
| **Pamats papildu līdzekļu piešķiršanai** | **Datums** | **Summa, LVL/Samaksāts Valsts kasei** |
| Finanšu ministrijas rīkojums Nr.708 | 20.12.2010 | 174 925.00 |
| Ministru kabineta sēdes protokollēmums Nr.52, 75.§ 3.1.2.apakšpunkts. | 11.08.2009 | 230 481.00 |
| **KOPĀ:** | | **405 406.00** |
| **Slimnīcas veiktie maksājumi no pašu līdzekļiem** | **Datums** | **Summa, LVL** |
| Procentu maksājums, LVL | 29.03.2007 | 11 035.32 |
| 15.10.2007 | 24 808.98 |
| 16.10.2007 | 8 327.00 |
| 14.04.2008 | 80 083.12 |
| Saistību maksājums, LVL | 25.01.2007 | 7 028.04 |
| 29.03.2007 | 623.91 |
| 16.10.2007 | 500.27 |
| 14.04.2008 | 141.36 |
| Pamatsummas maksājums, LVL | 16.04.2010 | 14 000.00 |
| 22.04.2010 | 1 000.00 |
| 15.10.2010 | 15 000.00 |
| **KOPĀ:** | | **162 548.00** |
|  |  |  |
| SIA "Ludzas rajona slimnīca" parādsaistības pret Valsts kasi uz 2011.gada 1.janvāri - 12 084.86 LVL | | |

Veselības norēķinu centrs 2010.gadā noslēdza līgumus ar SIA „Ludzas rajona slimnīca” par veselības aprūpes stacionāro pakalpojumu sniegšanu un par sekundāro ambulatoro veselības aprūpes pakalpojumu sniegšanu par kopējo summu 737 952 LVL, citi slimnīcas ienākumi 2010.gadā tika plānoti 224 583 LVL. Naudas plūsmas prognoze liecina, ka slimnīcas izdevumi 2010.gadā par veselības aprūpes pakalpojumu sniegšanu ir 982 900 LVL un gads noslēgts ar zaudējumiem.

SIA „Ludzas rajona slimnīca” valsts galvotā aizdevuma maksājums Ziemeļu investīciju bankai 2010.gadā bija 190 007 LVL un Valsts kasei 14 818 LVL, kas ir 28% no slimnīcas valsts budžeta finansējuma. Slimnīca no saviem līdzekļiem 2010.gadā valsts galvotā aizdevuma saistības ir izpildījusi 30 000 LVL apjomā, pārējos maksājumus slimnīcas vietā ir veikusi Valsts kase.

Ņemot vērā to, ka 2011.gadā valsts budžeta finansējums veselības nozarei saglabāsies 2010.gada līmenī, var pieņemt, ka arī 2011.gadā SIA „Ludzas rajona slimnīca” ienākumu un izdevumu proporcijas būs tādas pašas kā 2010.gadā, līdz ar ko ir paredzams, ka slimnīca nevarēs izpildīt uzņemtās valsts galvotā aizdevuma saistības.

Atbilstoši 2006.gada 1.novembrī noslēgtajam līgumam Nr.Ķ/G/F06/557 „Par SIA „Ludzas rajona slimnīca” saistībām valsts vārdā sniegtā galvojuma nodrošinājumu” Valsts kasei ir tiesības bezstrīdus kārtībā veikt attiecīgo summu, kas ir samaksāta aizdevējam slimnīcas vietā, norakstīšanu no SIA „Ludzas rajona slimnīca” Valsts kasē atvērtā norēķinu konta. Valsts kase līdz šim savas līgumā noteiktās tiesības nav izmantojusi, jo, veicot parāda summa norakstīšanu no norēķinu konta, SIA „Ludzas rajona slimnīca” būtu spiesta pārtraukt savu darbību.

SIA „Ludzas rajona slimnīca” ir aktualizējusi biznesa plānu un naudas plūsmas prognozi, paredzot jaunus slimnīcas darbības virzienus, kas paplašinās finansējuma piesaistes iespējas. Aktualizētā naudas plūsmas prognoze liecina par to, ka SIA „Ludzas rajona slimnīca” visā maksājumu periodā no saviem līdzekļiem nespēs pilnā apjomā pildīt uzņemtās valsts galvotā aizdevuma saistības, tomēr slimnīca plāno, ka no saviem līdzekļiem katru gadu tā varēs novirzīt 30 000 LVL valsts galvotā aizdevuma saistību izpildei, kas 2010.gadā jau ir izpildīts.

Ministru kabineta 2010.gada 12.janvāra sēdes protokola Nr.2, 34 § 2.punkts nosaka, ka „Veselības ministrijai ikgadējā veselības nozares budžeta sagatavošanas procesā aktualizēt Rīgas Stradiņa universitātes un veselības aprūpes iestāžu, kas saņēmušas valsts galvotos aizdevumus, naudas plūsmu prognozes un EURIBOR likmes”. Balstoties uz ik gadu precizēto naudas plūsmas prognozi, varētu mainīties līdzekļu apjoms, kuru SIA „Ludzas rajona slimnīca” varētu novirzīt valsts galvotā aizdevuma saistību izpildei. Līdz ar to papildus piešķiramo valsts budžeta līdzekļu apjoms arī varētu palielināties vai samazināties.

Veicot SIA „Ludzas rajona slimnīca” bilances un peļņas zaudējumu aprēķina par 2010.gada 9 mēnešiem analīzi var secināt, ka slimnīcas darbība nav bijusi sekmīga, tā ir strādājusi ar 118,5 tūkstoši lieliem zaudējumiem. Negatīvi ir vērtējama debitoru parādu palielināšanās par 39,8%, kas liecina par to, ka uzņēmums neefektīvi atgūst naudas līdzekļus par sniegtajiem pakalpojumiem. Rentabilitātes rādītāji salīdzinot ar 2009.gadu ir samazinājušies un joprojām ir negatīvi, kas liecina par to, ka slimnīcas darbība ir neefektīva. Likviditātes rādītāji neatbilst normas robežām, kas norāda, ka slimnīcai ir grūtības ar īstermiņa saistību segšanu. Par iespējamām grūtībām norēķināties ar kreditoriem liecina arī negatīvais neto apgrozāmais kapitāls.

Tikšanās laikā ar Ludzas novada domes, SIA „Ludzas rajona slimnīca” un Finanšu ministrijas pārstāvjiem tika pārrunātas dažādas iespējas, kā varētu tikt izpildītas uzņemtās valsts galvotā aizdevuma saistības. Rezultātā tika secināts, ka Ludzas novada dome nevar finansiāli atbalstīt SIA „Ludzas rajona slimnīca”, jo slimnīcas aprīkošanai ar medicīnisko aparatūru tā ir saņēmusi aizdevumu Valsts kasē 2 000 000 LVL apjomā. Tāpat tika izskatīta iespēja SIA „Ludzas rajona slimnīca” veikt apvienošanu ar SIA „Rēzeknes slimnīca”, tomēr SIA „Rēzeknes slimnīca” nav ieinteresēta sadarboties/apvienoties ar SIA „Ludzas rajona slimnīca” tās lielo parādsaistību dēļ.

Attēls Nr.1. SIA „Ludzas rajona slimnīca” ienākumu - izdevumu prognoze

Attēlā Nr.1 ir atspoguļota SIA „Ludzas rajona slimnīca” ienākumu un izdevumu prognoze. Prognozes pamatā ir Finanšu ministrijas sniegtā IKP prognoze līdz 2034.gadam, kad slimnīcai ir jāveic pēdējais valsts galvotā aizdevuma maksājums. Visā maksājumu periodā SIA „Ludzas rajona slimnīca” izdevumi pārsniedz ienākumus, kas padara neiespējamu valsts galvotā aizdevuma saistību izpildi no slimnīcas līdzekļiem visā maksājumu periodā.

Veselības ministrija izvērtējot SIA „Ludzas rajona slimnīca” sagatavotās naudas plūsmu prognozes laika posmam līdz valsts galvoto aizdevumu saistību izpildei ir secinājusi, ka slimnīcas līdzekļi nebūs pietiekami, lai varētu plānot valsts budžeta līdzekļu atgūšanu.

**Secinājumi par SIA „Kuldīgas rajona slimnīca”**

Saskaņā ar likuma „Par valsts budžetu 2002.gadam” SIA „Kuldīgas rajona slimnīca” tika piešķirts valsts galvotais aizdevums 1 800 000 LVL apjomā projekta „Kuldīgas slimnīcas būvniecība un aprīkošana” realizācijai.

Līdz 2009.gadam SIA „Kuldīgas rajona slimnīca” ir veikusi visu saistību pret banku izpildi un maksājusi procentu un pamatsummas maksājumus gan no papildus piešķirtiem valsts budžeta līdzekļiem, gan slimnīcas līdzekļiem.

Tabula Nr.2. SIA „Kuldīgas rajona slimnīca” valsts galvotā aizdevuma saistību izpilde

|  |  |  |
| --- | --- | --- |
| **Pamats papildu līdzekļu piešķiršanai** | **Datums** | **Summa, LVL/Samaksāts Valsts kasei** |
| Finanšu ministra rīkojums Nr.708 | 20.12.2010 | 174 925.00 |
| Ministru kabineta sēdes protokollēmums Nr.52, 75.§ 3.1.2.apakšpunkts. | 11.08.2009 | 245 948.00 |
| Grozījumi likumā "Par valsts budžetu 2005.gadam" | 17.09.2005 | 252 979.00 |
| Grozījumi likumā "Par valsts budžetu 2004.gadam" | 17.09.2004 | 567 390.00 |
| Grozījumi likumā "Par valsts budžetu 2002.gadam" | 21.11.2002 | 650 000.00 |
| **KOPĀ:** | | **1 891 242.00** |
| **Slimnīcas veiktie saistību maksājumi no pašu līdzekļiem** | **Datums** | **Summa, LVL** |
| Pamatsummas maksājums, LVL | 2008 | 42 927.00 |
| Procentu maksājums, LVL | 2008 | 63 485.00 |
| 2007 | 70 477.00 |
| **KOPĀ:** | | **176 889.00** |
| SIA "Kuldīgas rajona slimnīca" parādsaistības pret Valsts kasi uz 2011.gada 1.janvāri - 0.00 LVL | | |

SIA „Kuldīgas rajona slimnīca” kopš 2010.gada janvāra neveica nekādus maksājumus par aizdevumu DnB Nord bankai un kopš jūlija Finanšu ministrijai. Kopējais SIA „Kuldīgas rajona slimnīca” parāds Finanšu ministrijai uz 2010.gada decembri sasniedza 148 014 LVL. Veselības ministrijas priekšlikums par apropriācijas pārdali valsts galvotā aizdevuma saistību segšanai 148 014 latu apmērā SIA „Kuldīgas rajona slimnīca” tika atbalstīts ar š.g. 20.decembra finanšu ministra rīkojumu Nr.708, līdz ar to SIA „Kuldīgas rajona slimnīca” uz 2011.gada 1.janvāri vairs nebija parādsaistības par valsts galvoto aizdevumu.

Kopumā SIA „Kuldīgas rajona slimnīca” valsts galvotā aizdevuma pamatsumma ir atmaksāta 1 249 105 LVL apjomā, procentu un saistību maksājumi ir veikti 483 623 LVL apjomā. Valsts galvotā aizdevuma līgums paredz aizdevuma atmaksu līdz 2017.gadam ar pamatsummas maksājumu 85 853 LVL gadā, kā arī procentu maksājumus apmēram 12 000 LVL gadā (procentu maksājuma apjoms atkarīgs no RIGIBOR mainīgās likmes).

2002.gadā starp Finanšu ministriju un SIA „Kuldīgas rajona slimnīca” noslēgts Hipotēkas līgums, valsts galvotā aizdevuma saistības ir nodrošinātas ar SIA „Kuldīgas rajona slimnīca” nekustamo īpašumu. Maksājumu kavējumu gadījumā Finanšu ministrijai ir tiesības pārdot nekustamo īpašumu izsolē par brīvu cenu un iegūtos līdzekļus izmantot sava prasījuma dzēšanai.

Veselības norēķinu centrs 2010.gadā noslēdza līgumus ar SIA „Kuldīgas slimnīca” par veselības aprūpes stacionāro pakalpojumu sniegšanu un par sekundāro ambulatoro veselības aprūpes pakalpojumu sniegšanu par kopējo summu 1 568 900 LVL, citi slimnīcas ienākumi 2010.gadā plānoti 479 050 LVL. Naudas plūsmas prognoze liecina, ka slimnīcas izdevumi 2010.gadā par veselības aprūpes pakalpojumu sniegšanu būs 2 076 763 LVL un gads tiks noslēgts ar zaudējumiem.

SIA „Kuldīgas rajona slimnīca” valsts galvotā aizdevuma maksājums DnB Nord bankai 2010.gadā ir 109 492 LVL un Valsts kasei 38 421 LVL, kas ir gandrīz 10% no slimnīcas valsts budžeta finansējuma.

Ņemot vērā to, ka 2011.gadā valsts budžeta finansējums veselības nozarei saglabāsies 2010.gada līmenī, var pieņemt, ka arī 2011.gadā SIA „Kuldīgas rajona slimnīca” ienākumu un izdevumu proporcijas būs tādas pašas kā 2010.gadā, līdz ar ko ir paredzams, ka slimnīca nevarēs izpildīt uzņemtās valsts galvotā aizdevuma saistības arī 2011.gadā.

Veicot SIA „Kuldīgas rajona slimnīca” bilances un peļņas zaudējumu aprēķina par 9 mēnešiem analīzi var secināt, ka slimnīcas darbība nav bijusi sekmīga, jo tā ir strādājusi ar zaudējumiem. Slimnīca neuzrāda neto apgrozījumu un līdz ar to var secināt, ka tā nenodarbojas ar veselības aprūpes pakalpojumu sniegšanu, bet gan tikai ar pārējo saimniecisko darbību. Negatīvi vērtējama īstermiņa saistību palielināšanās, kas palielina finanšu risku. Likviditātes rādītāji salīdzinot ar 2009.gadu ir palikuši nemainīgi un parāda, ka slimnīcai ir grūtības ar savu īstermiņa saistību segšanu.

Veicot SIA „Kuldīgas slimnīca” bilances un peļņas zaudējumu aprēķina par 9 mēnešiem analīzi var secināt, ka slimnīcas darbība nav bijusi sekmīga, jo tā ir strādājusi ar zaudējumiem. Negatīvi vērtējama debitoru parādu palielināšanās, kas liecina par to, ka uzņēmums neefektīvāk atgūst naudas līdzekļus par sniegtajiem pakalpojumiem. Bruto peļņas rentabilitātes rādītājs salīdzinot ar 2009.gadu ir samazinājies un sastāda ‑15.2%. Likviditātes rādītāji salīdzinot ar 2009.gadu ir samazinājušies, kopējās likviditātes rādītājs ir zem normas robežas, kas norāda, ka slimnīcai ir grūtības ar īstermiņa saistību segšanu.

Tikšanās laikā ar Kuldīgas novada domes un SIA „Kuldīgas slimnīca” slimnīca apliecināja, ka no tās līdzekļiem katru gadu valsts galvotā aizdevuma saistību izpildei varētu tikt novirzīti 30 000 LVL, kā arī tika pieņemts lēmums veikt SIA „Kuldīgas slimnīca” un SIA „Kuldīgas rajona slimnīca” apvienošanu. Rezultātā Kuldīgas novada dome 2010.gada 28.oktobrī ar sēdes protokolu Nr.18 izveidoja darba grupu SIA „Kuldīgas rajona slimnīca” un SIA „Kuldīgas slimnīca” reorganizācijai, kā arī nolēma uzsākt abu slimnīcu apvienošanu, kā tas bija plānots biznesa plānā, kas bija pamats valsts galvotā aizdevuma saņemšanai.

Attēls Nr.2. SIA „Kuldīgas slimnīca” ienākumu – izdevumu prognoze

Attēlā Nr.2 ir atspoguļota SIA „Kuldīgas slimnīca” ienākumu un izdevumu prognoze. Prognozes pamatā ir Finanšu ministrijas sniegtā IKP prognoze līdz 2017.gadam, kad slimnīcai ir jāveic pēdējais valsts galvotā aizdevuma maksājums. Naudas plūsmas prognoze liecina, ka maksājumu periodā līdz 2013.gadam slimnīca strādā ar zaudējumiem un tikai no 2014.gada naudas plūsma kļūst pozitīva. Tomēr, ņemot vērā iepriekšējos gados uzkrāto negatīvo naudas plūsmu, slimnīca no saviem līdzekļiem pirmo valsts galvotā aizdevuma maksājumu pilnā apjomā varētu veikt tikai 2016.gadā.

Veselības ministrija izvērtējot SIA „Kuldīgas rajona slimnīca” sagatavotās naudas plūsmu prognozes laika posmam līdz valsts galvoto aizdevumu saistību izpildei ir secinājusi, ka slimnīcas līdzekļi nebūs pietiekami, lai varētu plānot valsts budžeta līdzekļu atgūšanu.

**Veselības ministrijas priekšlikumi:**

1. Veselības ministrijai iesniegt Finanšu ministrijā priekšlikumu likumprojektam „Grozījumi likumā „Par valsts budžetu 2011.gadam”” par Zāļu valsts aģentūras ieņēmumu no maksas pakalpojumiem līdzekļu atlikuma uz 2011.gada 1.janvāri 244 130 LVL apjomā novirzīšanu valsts budžeta apakšprogrammā 33.01.00 „Ārstniecība” valsts galvoto aizdevumu maksājumu nodrošināšanai, tai skaitā 64 605 latu apmērā SIA „Kuldīgas rajona slimnīca” un 179 525 latu apmērā SIA „Ludzas rajona slimnīca”.
2. Veselības ministrijai sagatavojot priekšlikumus likumprojektam „Par valsts budžetu 2012.gadam”, paredzēt valsts budžetā papildu līdzekļus un ilgtermiņa saistības SIA „Ludzas rajona slimnīca” un SIA „Kuldīgas rajona slimnīca” valsts galvotā aizdevuma saistību izpildei.
3. Finanšu ministrijai atbilstoši 2006.gada 1.novembrī noslēgtajam līgumam Nr.Ķ/G/F06/557 „Par SIA „Ludzas rajona slimnīca” saistībām valsts vārdā sniegtā galvojuma nodrošinājumu” bezstrīdus kārtībā veikt attiecīgo summu norakstīšanu no SIA „Ludzas rajona slimnīca” Valsts kasē atvērtā norēķinu konta.
4. Finanšu ministrijai atbilstoši 2002.gadā noslēgtajam Hipotēkas līgumam SIA „Kuldīgas rajona slimnīca” maksājumu kavējumu gadījumā pārdot nekustamo īpašumu izsolē par brīvu cenu un iegūtos līdzekļus izmantot sava prasījuma dzēšanai.

Veselības ministrija atbalsta priekšlikumu Nr.1: 2011.gada valsts galvoto aizdevumu saistību izpildei palielināt izdevumus no Veselības ministrijas iestāžu ieņēmumu no maksas pakalpojumiem līdzekļu atlikuma, kā arī priekšlikumu Nr.2 „Veselības ministrijai sagatavojot priekšlikumus likumprojektam „Par valsts budžetu 2012.gadam”, paredzēt valsts budžetā papildu līdzekļus un ilgtermiņa saistības SIA „Ludzas rajona slimnīca” un SIA „Kuldīgas rajona slimnīca” valsts galvotā aizdevuma saistību izpildei” ar nosacījumu, ka katra no slimnīcām veic valsts galvotā aizdevuma saistību izpildi no saviem līdzekļiem 30 000 LVL apjomā.

Gadījumā, ja tiktu realizēts priekšlikums Nr.3 un Valsts kase, atbilstoši noslēgtajā līgumā noteiktajam, bezstrīdus kārtībā veiktu līdzekļu norakstīšanu no SIA „Ludzas rajona slimnīca” norēķinu konta, slimnīca vairs nevarētu pildīt savas funkcijas un sniegt veselības aprūpes pakalpojumus un tā būtu jāslēdz. Līdz ar to tiktu apdraudēta medicīnisko pakalpojumu sniegšana Ludzas novadā un no valsts budžeta būtu nepieciešami papildu līdzekļi, lai izpildītu uzņemtās valsts galvotā aizdevuma saistības pilnā apjomā.

Gadījumā, ja tiktu realizēts priekšlikums Nr.4 un Finanšu ministrija atbilstoši noslēgtajā līgumā noteiktajam pārdotu SIA „Kuldīgas rajona slimnīca” nekustamo īpašumu izsolē par brīvu cenu un iegūtos līdzekļus izmantot sava prasījuma dzēšanai, tiktu pārtraukta veselības aprūpes sniegšana Kuldīgas novadā.

Veselības ministrs J.Bārzdiņš

07.03.2011 09:59

Sanita Sivicka

2626

tālr. 67876045

[sanita.sivicka@vm.gov.lv](mailto:sanita.sivicka@vm.gov.lv)